Kantoni Federacije Bosne i Hercegovine

Kantoni Federacije Bosne i Hercegovine jesu federalne jedinice Federacije Bosne i Hercegovine. Kantoni posjeduju kantonalni ustav, skupštinu kao najviši zakonodavni organ i izvršno tijelo tj. vladu koja provodi niz nadležnosti (policija, obrazovanje, korištenje prirodnih resursa, prostorna i stambena politika, kultura), kao i nadležnosti podijeljene s Federacijom (zdravstvo, socijalna zaštita, sudstvo). Kantoni se dalje politički i teritorijalno dijele na općine i gradove. Kantoni igraju i ključnu ulogu u popunjavanju Doma naroda Parlamenta Federacije - u gornji dom Parlamenta Federacije poslanike delegiraju kantonalne skupštine. Najmnogoljudniji kanton je Tuzlanski kanton, dok je površinom najveći Kanton 10.

 Historija 
Kantoni Federacije BiH nisu rezultat postepenog federalističkog pokreta ili historijskog administrativnog naslijeđa. Oni su ad hoc političko-pravno rješenje stvoreno s primarnim ciljem prekida rata u Bosni i Hercegovini i bošnjačko-hrvatskog sukoba.

Vašingtonski sporazum, potpisan 18. marta 1994, efektivno je stvorio Federaciju Bosne i Hercegovine sastavljenu od federalnih jedinica (kantona). Ustavnotvorna skupština Federacije Bosne i Hercegovine (kasnije preimenovana u Parlament Federacije BiH) usvojila je Ustav FBiH 30. marta 1994, koji je formalno definirao kantone kao federalne jedinice s posebnim pravima i nadležnostima. Ovim ustavom uspostavljen je sistem podjele vlasti između centralne federalne vlasti i kantona.

 Kantoni 

Federacija Bosne i Hercegovine sastoji se od deset federalnih jedinica (kantona):
 #Zastava Grb Skraćenica Naziv Sjedište Stanovništvo (2013) Površina (km2) Gustoća (/km2) Gradovi i općine1. 100px 50px USK Unsko-sanski kanton Bihać 273.261 4.125,00 66,25 2. 100px 50px PK Posavski kanton Orašje 43.453 324,60 133,87 3. 100px 50px TK Tuzlanski kanton Tuzla 445.028 2.649,00 168,00 4. 100px 50px ZDK Zeničko-dobojski kanton Zenica 364.433 3.415,30 106,71 5. 100px 50px BPK Bosansko-podrinjski kanton Goražde Goražde 23.734 504,60 47,04 6. 100px 50px SBK Srednjobosanski kanton Travnik 254.686 3.189,00 79,86 7. 100px 50px HNK Hercegovačko-neretvanski kanton Mostar 222.007 4.401,00 50,44 8. 100px 50px ZHK Zapadnohercegovački kanton Široki Brijeg 94.898 1.362,20 69,67 9. 100px 50px KS Kanton Sarajevo Sarajevo 413.593 1.276,90 323,90 10. 100px 50px K10 Kanton 10 Kupres 84.127 4.934,10 17,05 Sarajevo 2.219.220 26.181,70 84,76 79

 Podjela vlasti 
Prema Ustavu Federacije BiH, vlast u kantonima je organizirana po principu podjele vlasti na zakonodavnu, izvršnu i sudsku.

 Zakonodavna vlast 

Skupština kantona je najviši zakonodavni organ kantona. Sastoji se od jednog doma, čiji broj zastupnika (poslanika) zavisi od broja stanovništva. Na osnovu toga, ukupan broj se kreće od 21 do 35 (npr. Kanton Sarajevo ima 35 zastupnika, dok Posavski kanton ima 21). Zastupnici se biraju na direktnim izborima na mandat od četiri godine.

Skupština donosi kantonalni ustav, zakone, budžet, te bira i smjenjuje Vladu. Rad Skupštine organiziran je kroz klubove konstitutivnih naroda (Bošnjaka, Hrvata, Srba) koji, zajedno s klubom Ostalih, pokreću mehanizam zaštite vitalnog nacionalnog interesa ako smatraju da je neki zakon diskriminatoran.

 Izvršna vlast 

Vlada kantona vrši izvršnu vlast u kantonu. Vladu čine premijer (predsjednik Vlade) i ministri.

Premijera imenuje Skupština kantona, a on zatim predlaže ministre. Sastav Vlade mora odražavati proporcionalnu zastupljenost konstitutivnih naroda i Ostalih prema popisu iz 1991, sve do potpune provedbe Aneksa 7 Dejtonskog sporazuma. Vlada je odgovorna za provođenje kantonalnih zakona, predlaganje budžeta i upravljanje kantonalnom administracijom (ministarstvima i upravama).

 Sudska vlast 

Sudsku vlast u kantonu vrše kantonalni sudovi (u kantonima s hrvatskom većinom neustavno se koristi naziv "županijski sudovi"). Ovi sudovi su drugostepeni sudovi koji odlučuju po žalbama na presude općinskih sudova.

Također imaju i izvornu (prvostepenu) nadležnost za teža krivična djela (propisana kazna preko 10 godina zatvora) te za složenije građanske i upravne sporove. Imenovanje sudija je u nadležnosti Visokog sudskog i tužilačkog vijeća BiH (VSTV).

 Nadležnosti 
Ustav FBiH precizno definira podjelu odgovornosti između federalne vlasti i kantona. Kantoni imaju sve nadležnosti koje nisu izričito dodijeljene Federaciji. Nadležnosti se dijele na isključive (samo kantonalne) i podijeljene (kantonalne i federalne).

 Isključive nadležnosti 
Kantoni imaju punu zakonodavnu i izvršnu vlast nad sljedećim pitanjima:
 Uspostavljanje i nadzor nad kantonalnim policijskim snagama (koje imaju jedinstvene federalne uniforme s kantonalnim oznakama).
 Donošenje obrazovne politike, uključujući osnivanje škola i visoko obrazovanje.
 Donošenje kulturne politike.
 Utvrđivanje stambene politike i donošenje propisa o stanovanju.
 Reguliranje i osiguravanje javnih službi.
 Donošenje propisa o korištenju lokalnog zemljišta, uključujući zoniranje.
 Reguliranje lokalnog poslovanja i dobrotvornih aktivnosti.
 Osiguravanje lokalnih postrojenja za proizvodnju energije.
 Utvrđivanje politike o radiju i televiziji (osnivanje i rad).
 Provođenje socijalne politike i uspostava službi socijalne zaštite.
 Razvoj kantonalnog turizma.
 Finansiranje kantonalnih djelatnosti (putem oporezivanja, zaduživanja itd).

 Podijeljene nadležnosti 
U ovim oblastima, i Federacija i kantoni imaju ovlasti donositi zakone. Kantoni mogu djelovati samostalno ako Federacija ne donese zakon, ili mogu provoditi federalne zakone.
 Jamčenje i provođenje ljudskih prava.
 Zdravstvo.
 Politika zaštite okoliša.
 Komunikacijska i transportna infrastruktura.
 Socijalna politika.
 Provođenje zakona o državljanstvu.
 Imigracija i azil.
 Turizam.
 Korištenje prirodnih bogatstava.

 Napomene 

 Također pogledajte 
 ISO 3166-2:BA
 Administrativna podjela Bosne i Hercegovine
 Općine Federacije Bosne i Hercegovine
 Službeni gradovi Bosne i Hercegovine

 Reference 

 Vanjski linkovi 



Kategorija:Federacija Bosne i Hercegovine
*
Federacije Bosne i Hercegovine
Kategorija:Države i teritorije osnovane 1994.
Kategorija:Administrativna podjela Bosne i Hercegovine